ŉ Polisiewoordvoerder, brig. Thulani Ngubane, sê die 65-jarige boer het glo omstreeks 11:30 Woensdagoggend in die sitkamer van sy plaashuis gesit toe sy hond begin blaf en om die huis gehardloop het. Ngubane sê die boer het vermoed dat daar dalk iemand in die huis en is na die slaapkamer waar hy deur ŉ man gekonfronteer is. Daar het glo ŉ struweling tussen die boer en die vermeende inbreker uitgebreek. Die boer het glo sy vuurwapen uitgehaal en ŉ skoot afgevuur in die rigting van die vermeende inbreker. Hy is in die bors getref en is op die toneel dood. Die polisie ondersoek ŉ saak van huisbraak sowel as ŉ saak van moord. Ngubane sê die boer is nie in hegtenis geneem nie aangesien die saak na die nasionale direkteur van openbare vervolging verwys sal word vir ŉ besluit. Die ondersoek duur voort.